# אנטישמיות בתקופת מלחמת חרבות ברזל

מדבקה באשדוד שצולמה במהלך מלחמת חרבות ברזל, עליה מופיע הכיתוב "Jewish Lives Matter" המבוסס על הסיסמה "Black Lives Matter"
מדבקה באשדוד של מגן דוד צהוב עם הכיתוב "לעולם לא עוד זה עכשיו" (בשפה הגרמנית - Nie wieder ist Jetzt) והתאריך 7.10.2023
בעקבות מתקפת הפתע של חמאס על ישראל ב-7 באוקטובר 2023 ופרוץ מלחמת חרבות ברזל, החל גל של אנטישמיות ברחבי העולם.

שלט עם הכיתוב "מהנהר עד לים פלסטין תהיה חופשית"
## ביטויים

### מהנהר עד לים

 ערך מורחב – **מהנהר עד לים**

"מהנהר עד לים" (באנגלית: "From the River to the Sea"; בערבית: "من النهر إلى البحر") היא סיסמה וביטוי פוליטי הקשורים ללאומיות פלסטינית. הסיסמה מתייחסת גאוגרפית לאזור שבין נהר הירדן לים התיכון, הכולל את שטחה של מדינת ישראל, יהודה ושומרון ורצועת עזה. ארגונים יהודיים רבים, כולל הוועד היהודי-האמריקאי והליגה נגד השמצה, רואים בסיסמה ביטוי לדברי הסתה אנטישמיים. מנגד, יש הרואים בסיסמה קריאה, לא אלימה, לפתרון המדינה האחת, בה יתקיים שוויון זכויות לכל.

### תשוחרר פלסטין

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.
### אינתיפאדה גלובלית

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.
## העולם הערבי

### מצרים

 ערך מורחב – **פיגוע הירי באלכסנדריה (2023)**

ב-8 באוקטובר 2023 רצח שוטר מצרי שלושה תיירים ישראלים ומדריך טיולים מצרי באלכסנדריה שבמצרים.

### תוניסיה

ב-18 באוקטובר 2023 ניזוק קשות בית הכנסת באל חממה, תוניסיה, בו קברו של המקובל רבי יוסף מערבי מהמאה ה-16, במהלך פרעות אנטישמיות שבוצעו על ידי מאות אנשים שהתפרעו והציתו את המבנה.

ב-25 בפברואר הוצת חצר בית הכנסת הנטוש שהוקם ב-1955 בספקס - העיר השנייה בגודלה בתוניסיה.

### איחוד האמירויות הערביות

ב-15 בנובמבר 2024 נחטף ונרצח צבי קוגן בעל אזרחות כפולה ישראלית ומולדובית ששימש שליח חב"ד באיחוד האמירות. החטיפה בוצעה בצהרי היום במרחק שעה וחצי נסיעה מהעיר דובאי בידי טרוריסטים אוזבקים שפעלו בשירות איראן. לאחר החטיפה צבי נרצח והטרוריסטים נמלטו לטורקיה.

## אסיה

### ארמניה

ב-15 בנובמבר הציתו אלמונים את בית הכנסת מרדכי נאווי בירוואן והפיצו את התמונות מההצתה ברשתות החברתיות.

### סין

לאחר תחילת המלחמה דיווחה סוכנות הידיעות AP על עלייה באנטישמיות באתרי המדיה החברתית הסינית, שגרירות ישראל בבייג'ינג החלה לסנן תגובות בחשבונות המדיה החברתית שלה.

תגובות אנטישמיות למלחמת חרבות ברזל נפוצו ברשתות החברתיות הסיניות. הערות אנטישמיות לא הוסרו מאתרי המדיה החברתית הסינית, דבר המעיד על תמיכת המדינה או על אדישות הרשויות לנושא.

## אירופה

מתחילת המערכה, באירופה הייתה עלייה באנטישמיות ובשנאת ישראל, עם תקריות רבות במדינות שונות. קיימים סוגים שונים של אנטישמיות: של הימין הקיצוני, של גורמים דתיים מוסלמיים, ושל השמאל הקיצוני. ממשלות אירופה נוקטות פעולות נגד הפגנות פרו-פלסטיניות, אך הן נתפסות כלא אפקטיביות ואינן מטפלות בבעיה מהשורש. מאז אוקטובר 2023 מתקיימות הפגנות יומיומיות ברחובות, תוך השקעת משאבים רבים מצד הרשויות.

### צרפת

בתגובה לעלייה בתקריות האנטישמיות בצרפת, ממשלת צרפת אסרה על הפגנות פרו-פלסטיניות במדינה. בנאום בטלוויזיה ב-12 באוקטובר 2023, הזהיר נשיא צרפת עמנואל מקרון, "בואו נזכור שהאנטישמיות תמיד הייתה הקדמה לצורות אחרות של שנאה: יום אחד נגד היהודים, יום אחר נגד הנוצרים, אחר כך המוסלמים, ואחר כך כולם."

ב-31 באוקטובר 2023 צוירו מגני דוד על מספר בניינים ברובע הארבעה עשר של פריז.

ב-1 בנובמבר 2023 פתח מפקד משטרת פריז, לורן נוניז, חקירה אחר קריאות אנטישמיות שצולמו במטרו של פריז. בסרטון נשמעים בני נוער הקוראים לפגוע ביהודים ו"יחי פלסטין" וכן "אנחנו נאצים ואנחנו גאים בזה".

ב-4 בנובמבר 2023 נדקרה אישה יהודייה בליון וצלב קרס רוסס על ביתה.

#### 2024

בשנת 2024, לפי דו"ח שפורסם על ידי הסוכנות היהודית וההסתדרות הציונית העולמית, הייתה עלייה של 350% באירועי האנטישמיות המתועדים בצרפת.

ב-12 בפברואר נדקר גבר יהודי בן 35 שש פעמים ברצף בפריז. במהלך התקיפה, התוקף השתמש בהתבטאויות אנטישמיות.

ב-1 במרץ הותקף גבר חובש כיפה שיצא מבית כנסת בפריז. התוקף הטיח בו "יהודי מלוכלך", לפני שהכה אותו באגרופים ובבעיטות.

ב-23 באפריל חטף, אנס ואיים תושב פריז על חייה של אישה יהודיה כדי "לנקום על פלסטין".

ב-17 במאי הגיע אדם חמוש בסכין לבית הכנסת ברואן והשליך לשם בקבוק תבערה בעת שנכחו בו רב בית הכנסת ואשתו.

ב-15 ביוני עברה ילדה בת 12 אונס קבוצתי על ידי שלושה נערים בני 12–14, לאחר שגילו כי הסתירה מאחד מהם, בן הזוג לשעבר, שהיא יהודיה. בטלפון של אחד החשודים נמצאו תכנים אנטישמיים ותמונה של דגל ישראל שרוף. בנוסף, מאז נובמבר הייתה קורבן להטרדות על רקע דתי בבית הספר, שכללו אמירות נאציות וציורי צלב קרס.

ב-24 באוגוסט התרחש פיצוץ גדול בעיירה לה גרנד-מוט שבדרום צרפת, בסמוך לבית הכנסת "בית יעקב". המחבל, שהיה עטוף בדגל פלסטין וכאפייה וחמוש באקדח, הצית שתי מכוניות, כשבאחד מהם היה בלון גז מה שגרם לדלתות בית הכנסת לעלות באש.

ב-26 באוגוסט התלוננה יהודייה בפריז שגבר חמוש בסכין ניגש אליה ברחוב, ואמר כי הוא אוחז בה "כדי להרוג יהודים".

ב-22 באוקטובר לבש אדם חולצה עם הכיתוב "אנטי יהודי" במטרו בפריז.

ב-4 בדצמבר ראש עיריית אוגיניאק הגיב לפוסט בפייסבוק בו תיאר את צרפת כ"יהודית מדי״.

#### 2025

ב-5–6 בינואר רוססו לפחות 10 בתים ובתי עסק יהודיים בכתובות אנטישימיות בפריז. בנוסף, בית הכנסת ברואן, שעבר במאי ניסיון הצתה, ובדצמבר, במהלך חג החנוכה רוסס בכתובות נאצה, רוסס גם הוא. חלק מהכתובות היללו את היטלר, בעוד שבחלק נכתב ש"יהודים הם פדופילים, אנסים שיש להכניס לגז".

ב-22 במרץ הותקף רב מהעיר אורליאן על ידי נער בן 16.

### בלגיה

באנטוורפן נמצאה כתובת גרפיטי על בית כנסת בעיר: "Jews are child killers" (יהודים הם הורגי ילדים)

מפגין גרמני עם קעקועים נאצים מצדיע בהפגנה נגד ישראל
### גרמניה

עיר מרכזית באירועי אנטישמיות בגרמניה היא ברלין. האירועים בה נבעו ממדיניות פתיחת השערים בשנת 2015 למיליוני מהגרים, חלקם בעלי עמדות אנטישמיות ותפיסה אגרסיבית ותוקפנית. בגרמניה נוצר חיבור בין מהגרים לשמאל הרדיקלי, והאירועים מאז פרוץ מלחמת חרבות ברזל החריפו את המתח בעיר.

בגרמניה, נושא הסכסוך הפלסטיני הפך לעיתים לנושא המרכזי היחיד במחאות, תוך דחיקת נושאים אחרים.

בברלין סומנו בתיהם של כמה יהודים במגן דוד. בשכונת נויקלן בברלין קיימת אווירה עוינת כלפי ישראלים ויהודים, וקשה להתנהג שם כישראלי או כיהודי בגלוי. בברלין, גם לאחר טבח שבעה באוקטובר, לא נרשמה אמפתיה כלפי הקורבנות הישראלים; היו שאשימו אותם על שבחרו לרקוד "ליד הגטו הגדול בעולם".

ב-18 באוקטובר 2023 הושלכו שני בקבוקי תבערה לעבר בית כנסת בשכונת מיטה במרכז ברלין. אדם אחד נעצר. בעקבות הפיגוע הכריז קנצלר גרמניה, אולף שולץ כי ”התקפות על מוסדות יהודיים ומעשי אלימות ברחובותינו הם בזויים ואי אפשר לסבול אותם. לאנטישמיות אין מקום בגרמניה”. ב-22 באוקטובר הוסיף ואמר שולץ: ”אני זועם מאוד מהאופן שבו שנאה אנטישמית ותסיסה בלתי אנושית פורצים מאז 7 באוקטובר הגורלי, באינטרנט, ברשתות חברתיות ברחבי העולם, ולמרבה הבושה גם כאן בגרמניה. כאן בגרמניה, מכל המקומות. זו הסיבה שה'לעולם לא עוד' שלנו חייב להיות בלתי שביר.”

באפריל 2024 הותקף יהודי-ישראלי המתגורר בעיר קוטבוס שבגרמניה, לאחר שזיהו עליו קעקועים בעברית.

במלאת שנה למלחמה, הצהיר נציב הממשלה הפדרלית הגרמנית לחיים יהודיים ולמאבק באנטישמיות, ד"ר פליקס קליין, על החמרה באנטישמיות כלפי יהודים, המצניעים את זהותם ואינם מתלוננים לאחר שהותקפו. לדבריו, האנטישמיות מתבטאת בחברה הגרמנית ולא רק בקיצוניים שבה, ובשנת 2023 היו כ-5,000 מקרים של אלימות והפגנות נגד יהודים. מוסדות שמביעים, אפילו באופן מוגבל, הבנה או אמפתיה לזכות קיומה של ישראל, סופגים מתקפות משמאל ומגורמים מוסלמיים. נגד מוסדות אלה נרשמות תקיפות פיזיות כגון זריקת אבנים, שבירת חלונות, נעילת עובדים, ניסיונות הצתה, חרמות וגרימת פשיטות רגל. העוינות אינה מכוונת רק כלפי יהודים וישראלים אלא גם כלפי כל מי שמביע עמדה התומכת בישראל או מבינה את עמדתה.

ב-4 באוגוסט 2025 הותקף הרב שלום דובער רבינוביץ בעיר באד הומבורג שבגרמניה. גבר זיהה את לבושו הרבני וצעק לעברו "Free Palestine" ודחף אותו כאשר הרב ניסה להתקרב.

ב-16 באוקטובר 2025, היום בו ציינו בישראל שנתיים לטבח שבעה באוקטובר, ראש עיריית בת-ים, צביקה ברוט, הותקף מילולית בברלין בזמן נאומו במועצת העיר. לדבריו, תומכי חמאס עוטי כאפיות, קראו לעברו "רוצח" וניסו להגיע אליו. הם נעצרו על ידי המאבטחים. עוד קודם לכן, מספר מחברי הפרלמנט המקומי עזבו את האולם כשברוט הוזמן לנאום, כשהם צועקים ש"ישראל מבצעת רצח עם בעזה". הם אף תקפו את ראש העיר על שהזמין את ברוט לבקר בעיר.

### הולנד

הכיתוב "מהנהר עד לים" על כרזת בחירות פוליטית בהולנד
המרכז הלאומי למאבק באנטישמיות של ממשלת הולנד דיווח על עלייה ניכרת בביטויי אנטישמיות מאז תחילת המלחמה. אירועים מתועדים לאנטישמיות כוללים מעשי ונדליזם, התעללות מילולית ופיזית, הפחדה ובריונות כנגד יהודים.

ב-25 באוקטובר 2023 הוגשה תלונה נגד הבעלים של חשבון האינסטגרם הפופולרי "Cestmocro" ומספר עוקבים שלו בגין הסתה לשנאה ואלימות נגד יהודים. אינסטגרם הסירה את החשבון ב-8 בנובמבר.

ב-9 בנובמבר 2023 עוררה קריקטורת מערכת מאת ג'וס קוליניון בדה פולקסקרנט מחלוקת על הצגת המרכז למידע ותיעוד ישראל (CIDI) כדוברת של מדינת ישראל.

בערב 7 בנובמבר 2024, ועד שעות הלילה המאוחרות של ליל 8 בנובמבר, הותקפו אוהדים ישראלים של קבוצת הכדורגל מכבי תל אביב ברחובות אמסטרדם, לאחר שצפו במשחק הכדורגל של מכבי תל אביב נגד אייאקס בליגה האירופית. המתקפה האנטישמית האלימה בוצעה על ידי עשרות מתושבי העיר באופן מתואם, היא הייתה נרחבת, בוצעה במיקומים מרובים ברחבי אמסטרדם ונחשבת לאירוע החמור ביותר שהתרחש עד כה בקרב יהדות התפוצות במהלך המלחמה.

ב-14 בדצמבר 2025 נערכו הפגנות מול אירוע חנוכה בהשתתפות החזן הצבאי הראשי שי אברמסון.

### יוון

באוגוסט 2025 רוססו באתונה כתובות גרפיטי שכללו ניסוחים כמו "לצוד את כל הישראלים" ו"הרגו ציונים – הצילו חיים". עימות ציבורי התגלע בין שגריר ישראל ביוון, נועם כץ, לבין ראש עיריית אתונה, האריס דוקאס, בעקבות הכתובות. השגריר כץ האשים את ראש העירייה כי אינו פועל בתקיפות מספקת לניקוי העיר מכתובות אנטישמיות וכי מחדליו גורמים לכך שתיירים ישראלים חשים חוסר נוחות בעיר. דוקאס הגיב בטענה כי אתונה, כבירת מדינה דמוקרטית, מכבדת את מבקריה ותומכת בזכות לחופש הביטוי, וכי העירייה מתנגדת לאלימות ולגזענות. ראש העיר הוסיף ותקף את ישראל, וציין כי אינו מקבל "שיעורים בדמוקרטיה" ממדינה שלדבריו "הורגת אזרחים וילדים בעזה". במקביל דוקאס טען כי כתובות הגרפיטי מוסרות באופן שוטף. הוא האשים את השגריר בהתמקדות בגרפיטי בזמן שלטענתו מתרחש "רצח עם חסר תקדים בעזה" והוסיף כי מאז שנת 2024 גדל ביותר מ-90% מספר הישראלים שקיבלו "ויזת זהב" ליוון, המוענקת למשקיעים בנדל"ן במדינה.

בנוסף, ביוון נרשמו אירועים של תקיפת מסעדות כשרות, רדיפת ישראלים ברחוב על רקע דיבור עברית או שימוש באפליקציית ניווט בעברית, תקיפת ישראלים בחוף הים ונשיכת אוזן של ישראלי. עם זאת, ישראלים המתגוררים באתונה טענו שהתמונה בשטח פחות חמורה ממה שנראה בתקשורת.

### פולין

גרפיטי בפולין שמשווה בין מגן דוד לצלב קרס נאצי
בהפגנה פרו-פלסטינית בוורשה ב-21 באוקטובר 2023, צולמה מפגינה אוחזת בכרזה אנטישמית שהציגה את דגל ישראל בפח אשפה לצד הטקסט "שמור על ניקיון העולם".

באוקטובר 2024 תלו מוחים פרו-פלסטינים בקמפוס האוניברסיטה היגלונית בפולין שלט "יהודים לגז".

### פורטוגל

ביוני 2025, יהודייה בשם בדוי שהייתה חברה בקבוצת וואטסאפ של פעילי שמאל בפורטוגל, דיווחה כי אנשים בקבוצה רצו לפגוע בישראלים בפסטיבל "בום", פסטיבל פסיי-טראנס בינלאומי הנערך אחת לשנתיים בפורטוגל במשך שבוע. התוכנית כללה הרעלת ישראלים, שריפת אוהליהם וזיהום המזון והשתייה שלהם. יש לציין שהפסטיבל עצמו שהתקיים בסוף יולי 2025, עבר ללא אירועים חריגים, למעט כתובות גרפיטי אנטי ציוניות בסביבתו.

### רוסיה

ב-29 באוקטובר 2023 הסתער המון מפגינים אנטישמים על נמל התעופה בדאגסטן בחיפוש אחר נוסעים ישראלים שהגיעו מתל אביב.

### ספרד

ב-18 באוקטובר 2023 הותקף בית הכנסת "אור זרוחה" במלייה, מובלעת ספרדית בצפון אפריקה, על ידי המון שקרא "ישראל הרוצחת" תוך כדי הנפת דגלי פלסטין.

בשנת 2024 התקיימה הפגנה בפורטו שבספרד, שהאשימה בעלי עסקים יהודים במשבר הדיור.

ביולי 2025 כ-50 ילדים ונערים יהודים מצרפת, בני 10 עד 15, הורדו מטיסה של חברת וולינג בולנסיה. הסיבה להורדתם, על פי הדיווחים, היא שירה בעברית של שירים מסורתיים יהודיים לפני ההמראה. הילדים לבשו חלקם ציצית וענדו מגן דוד. מנהלת הקבוצה נעצרה, נאזקה ונלקח ממנה הטלפון הנייד; היא שוחררה לאחר שחתמה על מסמך אי-הפצת תיעוד. צוות הטיסה דרש מהילדים להפסיק לשיר ואיים כי תוזעק המשטרה ומכשזו הגיעה, היא הורידה את הילדים מהמטוס והבהירה שלא יורשו לעלות עליו שוב, בטענה שהרעש שיצרו בזמן השירה הוא הסיבה. השוטרים הורו לילדים להניח את הטלפונים הסלולריים על הקרקע כדי למנוע תיעוד, מה שגרם למנהלת להתערב ולהיעצר בכוח. הורי הילדים טענו שמדובר במעשה אנטישמי חמור נגד קטינים. שר התפוצות עמיחי שיקלי פרסם סרטון מהמעצר, וטען שצוות הטיסה אמר שישראל היא מדינת טרור והכריח את הילדים לרדת מהמטוס.

ב-30 במאי 2026 בברצלונה זוג נשים גורש מספא בגלל שלאחת מהן היית שרשרת מגן דוד, אזרחית העיר יהודייה-אמריקנית.

### שוודיה

ב-4 בנובמבר 2023 שרפו מפגינים פרו-פלסטינים דגל ישראל וקראו "להפציץ את ישראל" מחוץ לבית הכנסת במאלמו. הקונגרס היהודי האירופי גינה את התקרית ואמר: "הפחדה של הקהילה היהודית והאשמתה באירועים במזרח התיכון היא אנטישמיות בוטה".

### שווייץ

ב-2 במרץ 2024 נדקר חרדי בן 50 בציריך על ידי נער בן 15 שצעק קריאות "מוות ליהודים".

ב-23 באוגוסט 2024 חרדי בריטי בן 19 הותקף על ידי שני מבקשי מקלט בדאבוס, שנעצרו בהמשך.

### טורקיה

העיתון היהודי-טורקי "סלום" דיווח על עלייה במקרי האנטישמיות ברשת החברתית X (טוויטר).

חנות ספרים באיסטנבול הציגה שלט האוסר כניסה של יהודים לחנות.

### בריטניה

ב-13 באוקטובר 2023 אמר ראש ממשלת הממלכה המאוחדת רישי סונאק: "למען האמת חלה עלייה מגעילה בתקריות אנטישמיות". ב-20 באוקטובר 2023, ה"גרדיאן" דיווח כי על פי משטרת לונדון רבתי, חלה עלייה של 1,350% בפשעי שנאה נגד יהודים מאז תחילת המלחמה.

במרץ 2026, רעולי פנים הציתו צי אמבולנסים של ארגון הצלה יהודי בלונדון.

באפריל 2026, נעצר זוג בחשד לניסיון הצתה של בית כנסת באמצעות בקבוקי תעברה.

באפריל 2026, שני יהודים נפצעו קשה בפיגוע דקירה בשכונה בלונדון.

### מולדובה

במהלך מלחמת חרבות ברזל תועדו שני מקרי אנטישמיות כלפי היהודים במולדובה, אחד של תקיפת רב בקהילה ופעם נוסף בכתובות גרפיטי שנמצאו על מבנים יהודים.

בנוסף בתחילת שנת 2024 נערך סקר שבחן את עמדת הציבור המולדובי כלפי היהודים. תוצאות הסקר העלה רמות גבוהות של אנטישמיות.

### איטליה

באפריל 2026, במהלך צעדת יום השחרור במילאנו, שנערכה ב־25 באפריל לציון סיום הכיבוש הנאצי והפשיסטי באיטליה, מספר משתתפים יהודים הותקפו מילולית והורחקו מהאירוע. היהודים צעדו תחת דגלי הבריגדה היהודית וארגונים יהודיים נוספים, אך נתקלו בקריאות גנאי, איומים וסיסמאות אנטישמיות.

## צפון אמריקה

### קנדה

גרפיטי אנטישמי בקנדה עם הסיסמה "Free Palestine", מעל מגן דוד נוטף דם
ב-17 באוקטובר 2023 אמר ראש ממשלת קנדה, ג'סטין טרודו, "מאז פרוץ הסכסוך הזה, חלה עלייה מפחידה מאוד של אנטישמיות כאן אצלנו". ב-8 בנובמבר, הוסיף טרודו, "אנחנו רואים כרגע עלייה באנטישמיות שהיא מפחידה: בקבוקי תבערה שנזרקים על בתי כנסת, איומים באלימות נגד עסקים יהודיים, התמקדות במעונות יום יהודיים בשנאה, זה צריך להיפסק."

ב-7 בנובמבר 2023 אירע ניסיון הצתה נגד בית הכנסת של קהילת בית תקווה ומרכז קהילתי יהודי במונטריאול.

מקרים מרובים של אנטישמיות דווחו באוניברסיטת קונקורדיה, כאשר סטודנטים יהודים התמודדו עם איומים מילוליים ופיזיים הן מצד סטודנטים אחרים והן מחברי סגל. ב-8 בנובמבר פורסמו צילומים של פרופסור יאניס ערב צועק על סטודנטים יהודים ומקלל אותם וכן סרטון נוסף של סטודנט המשתמש בכינוי הגנאי ליהודי "Kike".

ב-9 בנובמבר 2023 במונטריאול, התבצע ירי לעבר שני בתי ספר יהודים, בית ספר יסודי תלמוד תורה וישיבת גדולה. ב-12 בנובמבר נפגעה הישיבה בירי שוב. במסיבת עיתונאים באותו יום אמרה ראש עיריית מונטריאול, ולרי פלנטה, "הקהילה היהודית במונטריאול מותקפת כעת".

באפריל 2024 הושחתו תמונות של אריאל וכפיר ביבס, שהופצו להעלת מודעות לחטופים, בריסוס צלבי קרס

בחודש אוגוסט 2024 פרסמה ההסתדרות הציונית העולמית כי מקרי האנטישמיות בקנדה עלו ב-670% מאז פרוץ המלחמה וכי 70% מכלל פשעי השנאה על רקע דתי במדינה מופנים כלפי יהודים המהווים 1.4% מכלל האוכלוסייה. מצד שני, פרסם ארגון בני ברית כי הייתה עלייה של 124% בתקריות אנטישמיות בקנדה בין 2022 ל-2024.

בהפגנת תמיכה בקנדה שאורגנה על ידי ארגון סאמידון לציון שנה למתקפת הפתע הושמעו קריאות "מוות לקנדה, מוות לארצות הברית, מוות לישראל", שהיו חלק מהסיבות להכרזה על סאמידון כארגון טרור.

### ארצות הברית

מפגין פרו-פלסטיני בוושינגטון עם שלטים שקוראים להפסיק את רצח העם בעזה ואת הסיוע האמריקאי לישראל
מפגינה בוושינגטון עם שלט שקורא להפסיק את פשעי המלחמה של ישראל
ב-9 באוקטובר 2023 הושחתה סוכה באוניברסיטת קליפורניה באמצעות כתובות נאצה אנטי-ישראליות. ב-10 באוקטובר, אדם זרק אבנים מבעד לדלתות הזכוכית של בית כנסת ובית קפה בבעלות יהודית בפרזנו, קליפורניה, האבן לבית הקפה כללה פתק עם הכיתוב "כל העסקים היהודיים יהיו במוקד". ב-11 באוקטובר, באוניברסיטת קולומביה, תקפה אישה גבר ישראלי עם מקל לאחר שהתעמת איתה על כך שקרעה פוסטרים עם תמונות ומידע על ישראלים חטופים. היא הואשמה בפשע שנאה.

ב-11 באוקטובר 2023 נעצר גבר על שליחת מיילים מאיימים לבית כנסת בשרלוט, צפון קרוליינה. ב-14 באוקטובר הכה גבר בתחנת גרנד סנטרל בניו יורק אישה בפניה ואמר לה שזה מאחר שהיא יהודייה. ב-15 באוקטובר, בברקלי, קליפורניה, הושחת שלט חוצות הקורא לאנטישמיות בכתובות נאצה אנטישמיות ואנטי-ישראליות, תוך שבחים על התקפות חמאס. מספר בניינים בסן פרנסיסקו הושחתו גם הם עם הודעות דומות, מה שעורר גינוי מצד ראש העיר לונדון בריד והתובעת המחוזית ברוק ג'נקינס.

פרופסור מאוניברסיטת קורנל, ראסל ריקפורד, נאם בעצרת ב-15 באוקטובר, וכינה את התקפות חמאס "מרגשות". הנהגת האוניברסיטה גינתה את דבריו, והסנאטורית קירסטן ג'יליברנד וחברת הקונגרס קלודיה טני קראו לפטר אותו. לאחר מכן הוא התנצל על האמירות ב"קורנל דיילי סאן". ב-21 באוקטובר הוכרז שריקפורד ייצא לחופשה לשארית הסמסטר.

ב-19 באוקטובר פיטר משרד המבקר של אילינוי את אחת מעורכות הדין שלו, שרה צ'ודהורי, בגלל התבטאויות אנטישמיות שכתבה בעמוד האינסטגרם של עורך דין אחר, שהוא יהודי. בעקבות האירוע פוטרה צ'ודהורי גם מתפקידה כנשיאת לשכת עורכי הדין בדרום אסיה בשיקגו. ב-20 באוקטובר הושחת בניין ליד אחווה יהודית אוניברסיטת פנסילבניה באמצעות כתובות נאצה אנטישמיות.

ב-25 באוקטובר 2023, בקופר יוניון קולג' במנהטן, ניו יורק, צעקו מפגינים פרו-פלסטיניים סיסמאות וחבטו על דלתות וחלונות הספרייה בזמן שסטודנטים יהודים ננעלו בפנים. הוועד היהודי-האמריקאי ומושלת ניו יורק קת'י הוקול גינו את התקרית.

ב-25 באוקטובר פרץ אדם לביתה של משפחה יהודית בלוס אנג'לס וצעק "שחררו את פלסטין" ו"להרוג את היהודים".

ב-25 באוקטובר דיווחה הליגה נגד השמצה שהתקריות האנטישמיות בארצות הברית עלו ב-388% מאז תחילת המלחמה, כולל תקיפות, הטרדות ומעשי ונדליזם.

ב-29 באוקטובר פורסמו באינטרנט איומים על הקהילה היהודית באוניברסיטת קורנל, איומים על ירי, אונס ורצח סטודנטיות וסטודנטים יהודים ועודדו אלימות נגדם. ה-FBI חוקר את האירוע כפשע שנאה. נכון ל-31 באוקטובר הודיעה משטרת מדינת ניו יורק שיש לה חשוד במעצר.

ב-3 בנובמבר דווח ב-CNN על מעצרו של אזרח ירדני בן 20, בגין תכנון מתקפת טרור נגד הקהילה היהודית ביוסטון, טקסס. באוניברסיטת מסצ'וסטס, סטודנט יהודי שהשתתף באירוע ב-3 בנובמבר הקורא לשחרור בני ערובה הותקף על ידי סטודנט אחר, שבמהלך האירוע ירק על דגל ישראל.

ב-5 בנובמבר מת פול קסלר מפצעיו לאחר שהותקף על ידי מפגין פרו-פלסטיני בזמן ששניהם השתתפו בהפגנות בווסטלייק וילג', מחוז לוס אנג'לס, קליפורניה.

ב-6 בנובמבר נעצרה אישה לאחר שנסעה עם מכוניתה לתוך בית ספר של כת העבריים השחורים באינדיאנפוליס, אינדיאנה, משום הניחה שזהו "בית ספר ישראלי".

ב-5 בדצמבר, במהלך שימוע בקונגרס האמריקאי בנושא האנטישמיות בקמפוסים באוניברסיטאות בארצות הברית, סירבו אליזבת מגיל נשיאת אוניברסיטת פנסילבניה, קלודין גיי נשיאת אוניברסיטת הרווארד וסאלי קורנבלות' נשיאת MIT לומר כי קריאה לרצח יהודים היא אנטישמיות וטענו "כי זה תלוי בהקשר".

בפברואר דרשה מרצה באוניברסיטת סטנפורד מסטודנט יהודי "לעמוד בפינה, כמו שישראל עושה לפלסטינים".

בפברואר 2025 פורסם סקר שנערך על ידי הוועד היהודי האמריקני וממנו עולה כי רוב יהודי ארצות הברית הבוגרים שינו את התנהגותם עקב חשש מאלימות ושנאה על רקע אנטישמי. בסוף 2024 הצהירו כ-56% מהנשאלים כי שינו את התנהגותם ב-12 החודשים שקדמו לסקר, לעומת 46% ב-2023 ו-38% ב-2022.

ב-21 במאי 2025, אליאס רודריגז, פעיל שמאל רדיקלי בן 30 משיקגו, פתח באש מחוץ למוזיאון היהודי בוושינגטון במהלך קבלת פנים ל"דיפלומטים צעירים" שאורגנה על ידי הוועד היהודי האמריקאי ורצח שני בני זוג, עובדי שגרירות ישראל: ירון לישנסקי, אזרח ישראל, ושרה מילגרם, אמריקאית.

ביוני 2025, צעיר חרדי הותקף באכזריות בניו יורק על ידי גבר שהחל לרדוף אחר קבוצה של תלמידי ישיבה, תוך שהוא קורא לעברם קריאות אנטישמיות ומקלל אותם.

באוקטובר 2025, רמי גליקשטיין (58), איש חינוך ישראלי, הותקף על רקע אנטישמי בדרכו למסעדה כשרה בלב ניו יורק. בעת שצעד ברחוב ניגש אליו לפתע אדם, שהצביע על הכיפה שלו ואמר: "ספר לי על הדת שלך". גליקשטיין לא הגיב, ואז האדם חטף את הכיפה מראשו, זרק אותה לרצפה וירק עליה. כשהישראלי התכופף להרימה - התוקף נתן לו אגרוף לפנים.

ב-16 בדצמבר 2025 קבוצת חב"דניקים שחזרה ממבצע חנוכה הותקפה ברכבת התחתית במנהטן. אב ובנו תקפו את הבחורים פיזית וקיללו אותם על רקע יהדותם.

בפברואר 2026, שישה עד שמונה רעולי פנים תקפו סטודנט באוניברסיטת ישיבה שבניו יורק ברכבת התחתית בניו יורק.

ביוני 2026, נאום של ראש עיריית ניו יורק זוהראן ממדאני נהפך לוויראלי בעקבות התבטאויות אנטישמיות הכוללות סטריאוטיפים אנטישמיים בהקשר לאיפא"ק.

## אוקיאניה

### אוסטרליה

ב-9 באוקטובר קראו המשתתפים בעצרת פרו-פלסטינית בסידני שאורגנה על ידי הארגון האיסלאמיסטי חיזב א-תחריר, "יהודים לגז" מול בית האופרה של סידני.

ב-10 באוקטובר איימו כמה אנשים במלבורן על יהודים ברצח, קבוצה אחת התנכלה לרב ולבנו, וקבוצה אחרת הסתובבה בעיר ושאלה היכן למצוא יהודים תוך שהם מסבירים שהם "צדים יהודים".

ב-11 באוקטובר איים אדם בבלוויו היל, ניו סאות' ויילס להרוג ארבעה בני נוער יהודים שנסעו ברכב עליו היה דגל ישראל. מאוחר יותר הוא נעצר והוגש נגדו כתב אישום.

ב-12 באוקטובר קיבלה המועצה המבצעת של יהדות אוסטרליה איומים לרצח באינסטגרם, שאמרו "אנחנו באים אליכם בקרוב, ממערב סידני" לצד תמונה של אדם שעומד להיערף על ידי דאעש.

ב-13 באוקטובר הצדיעו שלושה גברים בהצדעה נאצית מחוץ למוזיאון היהודי של סידני. במלבורן דווח על מספר מקרים של כתובות נאצה אנטישמיות שרוססו על בניינים.

ב-6 בדצמבר 2024 הוצת בית הכנסת "עדת ישראל" שבמלבורן.

בפברואר 2025 הושעו אחות ואח ערביים מעבודתם לאחר שצולמו בשיחת וידאו עם יוצר התוכן הישראלי מקס ויפר שבמהלכה הם איימו על מטופלים יהודים וישראלים.

באותו חודש התראיינה המיילדת שרון סטוליאר ל'דיילי מייל' וסיפרה כיצד לאחר שפנתה למעסיקיה בתלונה על קריאות אנטישמיות בהפגנה בה השתתפו אנשי רפואה במדים, הייתה תגובתם התנכלות כלפיה. "פניתי להנהלה והתרעתי שהקריאות 'מהנהר לים' הן למעשה קריאה להשמדת יהודים. הסברתי שזה לא ראוי שאנשי רפואה יקראו קריאות לרצח עם בעודם לובשים את מדי מערכת הבריאות". תגובת מעסיקיה הייתה - "מצאתי את עצמי תחת מתקפה. הוגשו נגדי תלונות נקמניות, איימו לשלול את רישיוני הרפואי, ואפילו רמזו על אפשרות למאסר".

ביולי 2025 מתפרעים פרצו למסעדת Miznon בבעלות משותפת של אייל שני ושחר סגל. המפגינים קראו “Death to the IDF”, שברו רכוש אך לא נגרם נזק לנוכחים. למחרת התקיימה במקום הפגנת תמיכה. באותו יום הוצת בית כנסת במלבורן.

בדצמבר 2025 בוצע פיגוע ירי נגד יהודים במסיבה באוויר הפתוח לכבוד הדלקת נר ראשון של חנוכה על ידי אב ובנו בבונדיי ביץ', סידני. לדברי יהדות אוסטרליה, הפיגוע נבע מאווירה אנטישמית חריפה ברחובות וחוסר מעש של ממשלת הלייבור נגד האנטישמיות, למרות התרעות מצד הקהילה היהודית שההתעלמות תביא לאסון. הם האשימו את הממשלה בפיגוע.

בדצמבר 2025 הוצת במלבורן רכב של רב עליו הכיתוב ״חנוכה שמח״.

### ניו זילנד

ב-7 באוקטובר רוססו כתובות גרפיטי פרו-פלסטינים על גדר מרכז בית שלום בפרבר אפסום של אוקלנד. כמו כן, נעשה ניסיון להצית את הבניין שנרשם בטעות בגוגל מפות כקונסוליה הישראלית המקומית. התקרית גונתה על ידי חבר הפרלמנט של מפלגת ACT דייוויד סימור, שדיווח על העניין למשטרה.

## דרום אמריקה

### ברזיל

ב-8 בנובמבר 2023 הודיעו שלטונות ברזיל כי עצרו שני חשודים עם זיקה לארגון חזבאללה שנחשדו בתכנון תקיפה של בתי כנסת ומטרות יהודיות אחרות במדינה.

ב-29 ביולי 2025 הודיעה ברזיל על פרישתה מכוח המשימה הבין-לאומי להנצחת זכר השואה.

## ראו גם

* האנטישמיות החדשה
* אירועים אנטישמיים במהלך מבצע עופרת יצוקה
* המחאות נגד ישראל באוניברסיטאות בארצות הברית
* אנטי-ציונות
* אנטישמיות ברשתות החברתיות
* ויקיפדיה ואנטישמיות

## קישורים חיצוניים

 מדיה וקבצים בנושא **אנטישמיות בתקופת מלחמת חרבות ברזל** בוויקישיתוף
* "הימים האפלים ביותר מאז השואה": האזהרה של רבני אירופה, באתר ערוץ 7, 4 בנובמבר 2025
* עדי נירמן, "יהודי בריטניה כבר לא שואלים אם לעזוב - אלא מתכננים איך", באתר ישראל היום, 18 במאי 2026
* המערב מתעורר? לצד גל האנטישמיות - הרוב הדומם החליט לומר את דברו, כתבה בערוץ "כאן חדשות", באתר יוטיוב (אורך: 12:33), 23 במאי 2026

## הערות שוליים